钦定古今图书集成/明伦汇编/交谊典/第042卷 > 《答刘平甫书》前人
## 钦定古今图书集成/明伦汇编/交谊典/第042卷 > 《答刘平甫书》前人

领武昌五月下旬书，知行李平安，登览雄胜，甚慰所
怀。而《安国》诸词，更勤手笔，读之使人飘然，直有凌云
之气也。比日新秋尚热，伏惟到荆已久，侍奉万福。熹
请祠，久不报。昨得元履书云，“相君怒甚，恐不可得。”然
三得汪尚书书，已两报之，竭尽底蕴次第，亦须见怒
矣。或恐更有备礼文字来，即当再入文字，彊免一到
衢、婺间听朝命，又不得请，即烦一到，面恳诸公，恐到
彼终无好出场耳。元履竟不容于朝，虽未发未为中
节，然比之尸位素餐、口含瓦石者，不可同年语矣。陈
固无可观，汪亦碌碌，知人之难乃如此，此则拙者之
误一兄也。闻到鄂已有所处置，威望隐然，甚善甚善！
到荆，不知又别有何施行，想规模素定，不劳而政举
也。边候既未耸，统帅之命，当且中止，似亦不必切切
以为言。喜向两书为一兄言此，知皆达否？